I)tizenegy transzeurópai központi rendszer, amelyek kifejlesztése vagy korszerűsítése a Bizottság feladata (ezeknél gyakran szükséges a nemzeti rendszerek tagállami kifejlesztése vagy korszerűsítése is);

A Bizottság és a tagállamok rendszeres találkozók keretében határozzák meg és fogadják el az egyes transzeurópai rendszerek projektdokumentumait, amelyekkel összefüggésben a Kereskedelmi Kapcsolattartó Csoporton keresztül módszeres konzultációkat folytatnak a kereskedelmi szereplőkkel. Nagy kihívással jár annak biztosítása, hogy a meglévő rendszerek problémamentesen működjenek az új rendszerek kifejlesztéséig, valamint az, hogy a meglévő rendszerekről a korszerűsített rendszerekre történő információtechnológiai átállás is problémamentes legyen. Ez létfontosságú a kereskedelmi és vámügyi műveletek folytonosságához.

·Uniós Vámkódex – Kötelező érvényű tarifális felvilágosítás – KTF) (korszerűsítés): célja, hogy a Vámkódex szabályaival összehangolja a tagállami vámhatóságok által kiadott összes kötelező érvényű tarifális felvilágosítást tartalmazó, régóta működő adatbázist. Az 1. és 2. lépés 2017 októberében valósult meg. A második szakasz két negyedévet késett a kidolgozási szakaszban. Ennek ellenére a tervezés összességében az előírt ütemezés szerint haladt, így a Vámkódexszel összehangolt eKTF rendszer 2019 októberében elkészült. Ez a rendszer uniós kereskedői vámportálon keresztüli elérésének kialakítását is magában foglalta.

A Vámkódex 278. cikkének (1) bekezdése alapján 2020. december 31-ig az alábbi két transzeurópai központi rendszernek kell elkészülnie:

·Uniós Vámkódex – Engedélyezett gazdálkodók – AEO (korszerűsítés): célja, hogy a Vámkódexben végrehajtott jogalkotási változások figyelembevételével továbbfejlessze az engedélyezett gazdálkodók kérelmezési és engedélyezési folyamatait. Az 1. szakasz 2018. március 5-én, a 2. szakasz 1. része 2019. október 1-jén készült el, az uniós kereskedői vámportálon keresztüli elektronikus benyújtásra vonatkozóan a Vámkódexben foglalt új előírásokra, valamint a döntéshozatali folyamattal összefüggő módosításokra is kiterjedően. A 2. szakasz 2. részének (további folyamatok) tervezett befejezési időpontja 2019. december 16.

·Uniós Vámkódex – Adatlapok különleges eljárásokhoz – INF (új): új rendszer fejlesztése az adatkezelési folyamatok, valamint a „különleges eljárások” néven ismert vámalakisággal összefüggésben szükséges adatok elektronikus kezelésének támogatására és egyszerűsítésére. A technikai specifikációk 2018. június 30-án elkészültek. A 2020. június 1-ig megvalósítandó telepítést érintő kockázat nem ismert.

A Vámkódex 278. cikkének (2) bekezdése alapján 2022. december 31-ig az alábbi három tagállami rendszernek kell elkészülnie:

·Uniós Vámkódex – Érkezési értesítés (NA), vám elé állításról szóló értesítés (PN), átmeneti megőrzés (TS) (korszerűsítés): meghatározza a folyamatok nemzeti szintű automatizálását a szállítóeszközök érkezéséről szóló értesítések, az áruk vám elé állítása, valamint az átmeneti megőrzésre vonatkozó nyilatkozatok tekintetében a Vámkódexben leírtak szerint, továbbá támogatja a tagállamok közötti harmonizációt a kereskedők és a vámhatóságok közötti adatcsere terén. Belgium együttműködést kezdeményezett 12 másik érdekelt tagállammal a specifikációk elkészítése céljából. A Vám 2020 program társfinanszírozásával létrehozott szakértői csoport folytatja a megfelelő technikai dokumentáció előállítását. Eddig nem történt késés. Néhány tagállam azonban a nemzeti tervezésre és előrehaladásra vonatkozó tájékoztatásában késéssel összefüggő kockázatokra hívta fel a figyelmet.

·Uniós Vámkódex – Nemzeti importrendszerek – NIS (korszerűsítés): célja a Vámkódex alapján a behozatallal kapcsolatban meghatározott, folyamatokra és adatszolgáltatásra vonatkozó követelmények végrehajtása. A tagállamoknak a rendszerek megvalósítása során első lépésként technikai specifikációkat kell kidolgozniuk a saját szintjükön. Arról tájékoztatták a Bizottságot, hogy a specifikációk kidolgozása folyamatban van, és legkésőbb 2021. július 1-ig különböző időpontokban elkészülnek. A tagállamok eddig nem számoltak be késésről a 2022. évi határidőt illetően.

·Uniós Vámkódex – Különleges eljárások (SP) (korszerűsítés): célja a különleges eljárások (vámraktározás, meghatározott célra történő felhasználás, ideiglenes behozatal, aktív és passzív feldolgozás) harmonizációja és megkönnyítése. A tagállamoknak nemzeti rendszereikben végre kell hajtaniuk a különleges eljárásokra vonatkozóan az Uniós Vámkódexben előírt összes módosítást. Az SP első (kiviteli) összetevőjét a Vámkódex szerinti automatizált kiviteli rendszert (AES) megvalósító projekthez igazodóan és annak részeként vezetik be (határideje 2025), míg a második (behozatali) összetevő a nemzeti importrendszerek (NIS) korszerűsítése keretében készül el (határideje 2022). Az 1. összetevő technikai specifikációinak kidolgozását öt tagállam kezdte meg. A 2. összetevő technikai specifikációinak kidolgozását öt tagállam végezte el, nyolc másik tagállam esetében folyamatban van. A projekt összetettsége egyaránt köszönhető az új funkcióknak, az új adatstruktúrának, valamint az átmeneti időszaknak. Emellett késést okozhatnak az AES rendszerrel és a nemzeti importrendszerek korszerűsítésével való kölcsönös függések is. Eddig nem következett be kockázat, az első határidő jelenleg 2022.

Az esetenként központi és nemzeti összetevők ötvözését vagy valamely nemzeti rendszerrel való kapcsolatot igénylő, esetenként pedig egynél több szakaszból vagy projektösszetevőből álló, a Vámkódex 278. cikkének (3) bekezdése alapján 2025. december 31-ig megvalósítandó, hat egyedi architektúrájú transzeurópai projekt a következő:

·Uniós Vámkódex – Biztosítékkezelés – GUM (új): célja, hogy az Unió egészére kiterjedően lehetővé tegye a kereskedők által a vámfizetés elmaradásának kockázata esetén nyújtott általános vámbiztosítékok valós idejű allokációját és kezelését. A technikai specifikációk tervezett elkészítési határideje a transzeurópai biztosítékkezeléshez kapcsolódó 1. projektösszetevő esetében 2022. szeptember 30., a nemzeti biztosítékkezelési rendszerhez kapcsolódó 2. projektösszetevő esetében 2024. november 30. A projekt nemrégiben indult.

·Uniós Vámkódex – Az import-ellenőrzési rendszer korszerűsítése – ICS2 (korszerűsítés): célja az ellátási lánc biztonságának és védelmének erősítése az érkezés előtti értesítésekkel („belépési gyűjtő árunyilatkozatokkal”), valamint a kapcsolódó kockázati és ellenőrzési információkkal összefüggésben az adatok minőségének, nyilvántartásának, rendelkezésre állásának és megosztásának javításával. A technikai specifikációk 2018. június 30-án elkészültek, így a munka megfelelő ütemben halad, a tagállamok nem számoltak be késéssel összefüggő kockázatokról. A projekt három változatban készül el annak érdekében, hogy mindegyik fuvarozási mód esetében lehetővé tegye a megvalósítható átmenetet.

·Uniós Vámkódex – Az uniós státus igazolása – PoUS (új): a kereskedők által az áruik uniós státusának igazolása céljából kiadott nyilatkozatok tárolása, kezelése és lekérdezése. A projekt központilag és nemzetileg is megvalósítható, azonban számos tagállam határozottan jelezte azt a szándékát, hogy az Európai Bizottság által kifejlesztett központi rendszert kívánja használni. Az uniós státust igazoló, Vámkódex szerinti vámárumanifeszt és az európai tengeri közlekedésre vonatkozó egyablakos rendszer bevezetése közötti függésre tekintettel a projekt két szakaszban valósul meg az ellentmondások elkerülése, valamint a kockázatok csökkentése érdekében. A valamely rendszerösszetevőt nemzeti szinten telepíteni kívánó tagállamok arról számoltak be, hogy a projekt korai szakaszára tekintettel nehézséget okoz számukra annak előrejelzése, hogy a bevezetéssel tartani tudják-e a munkaprogramban foglalt ütemtervet.

·Uniós Vámkódex – Behozatalra vonatkozó központi vámkezelés – CCI (új): célja az érintett vámhivatalok között a vám-árunyilatkozatok feldolgozásának, valamint az áruátengedés engedélyezésének koordinálása annak érdekében, hogy a gazdasági szereplők központosíthassák vámhatósági ügyintézésüket. Az új nemzeti importrendszerekre épülő rendszer révén lehetővé válik az európai központi vámkezelés automatizált működése. A CCI 1. szakaszára vonatkozó funkcionális specifikációkat 2019 márciusában jóváhagyták, így a projekt megfelelő ütemben halad. A technikai specifikációknak az 1. szakasz esetében 2020. szeptember 30-ig, a 2. szakasz esetében 2022. június 30-ig kell elkészülniük.

·Uniós Vámkódex – Új számítógépesített árutovábbítási rendszer – NCTS (korszerűsítés): Az új számítógépesített árutovábbítási rendszer a meglévő egységes uniós árutovábbítási rendszert hangolja össze a Vámkódex új előírásaival: az információcsere és a Vámkódex adatszolgáltatási követelményeinek összehangolásával, valamint az egyéb rendszerekkel való kapcsolatok korszerűsítésével, illetve fejlesztésével. Az NCTS 5. szakaszában eddig nem történt késés, a technikai specifikációk 2019 decemberében elkészültek, a projekt jelenleg megfelelő ütemben halad. A tervek szerint az NCTS 6. szakaszára (összekapcsolás más rendszerekkel) vonatkozó végleges üzleti esettanulmány 2020-ban készül el.

·Uniós Vámkódex – Automatizált kiviteli rendszer – AES (a meglévő transzeurópai rendszer, valamint a meglévő nemzeti kiviteli rendszerek korszerűsítése): célja a Vámkódex áruk kivitelére és kilépésére vonatkozó előírásainak végrehajtása. A transzeurópai AES-hez kapcsolódó projekt (1. projektösszetevő) az európai vállalkozások árukivitelének megkönnyítése céljából a Vámkódexben foglalt, kereskedelmet egyszerűsítő rendelkezések (például a központi vámkezelés) végrehajtására, valamint a csalás megelőzése céljából a Vámkódexben foglalt, az EU vámterületéről kilépő áruk jobb figyelemmel kísérésére vonatkozó kötelezettségek teljesítésére terjed ki. Eddig nem történt késés, az 1. összetevő (transzeurópai AES) technikai specifikációi 2019 decemberében elkészültek, a projekt jelenleg megfelelő ütemben halad. A nemzeti kiviteli rendszerek korszerűsítésére vonatkozó 2. projektösszetevő esetében a technikai specifikációk elkészítési határideje 2022. szeptember 1. A tagállamoknak a különleges eljárásokat kezelő rendszereik kiviteli összetevőjét (lásd feljebb) az AES rendszerrel azonos határidőre kell elkészíteniük.

Késéssel összefüggő kockázatok

2018-ban az Európai Számvevőszék a 26. sz. különjelentésében vizsgálta a Vámkódexhez kapcsolódó elektronikus rendszerek elkészítésében tapasztalt késések okait. A jelentés a késések több okát is kiemelte, így különösen a projektterjedelem módosítását, az Unió és a tagállamok által biztosított elégtelen forrásokat, valamint a többszintű irányítási struktúrából adódó hosszadalmas döntéshozatali folyamatot. Megállapította továbbá, hogy a Bizottság nem számolt be megfelelően a késésekről, valamint azt, hogy a Vám 2020 program nem rendelkezik a végrehajtás figyelemmel kísérésére alkalmas célkitűzésekkel és beszámolási renddel. Eközben a Bizottság és a tagállamok fontos lépéseket tettek a végrehajtás és a teljesítés jobb felvigyázása érdekében, ennélfogva jelenleg kedvezőbb helyzetben vannak ahhoz, hogy a Vámkódex munkaprogramjának végrehajtásában elkerüljék a további késéssel összefüggő kockázatokat, és gondoskodjanak a különjelentésben megfogalmazott ajánlásoknak megfelelő intézkedésekről.